ক্যাম্প ন্যু’তে তাঁর ভবিষ্যৎ নিয়ে সংশয় এখনও কাটেনি। তার সঙ্গে যুক্ত হয়েছে চ্যাম্পিয়ন্স লিগ থেকে এবারের মতো বিদায় নেওয়ার অশনি সংকেতও। কিন্তু তা নিয়ে মাথা ঘামাচ্ছেন না লিওনেল মেসির বান্ধবী আন্তোনেল্লা রোকুজ্জো। বার্সেলোনায় সতীর্থ লুইস সুয়ারেজের স্ত্রী সোফিয়া বালবি’র সঙ্গে যৌথ উদ্যোগে খুলে ফেললেন জুতোর দোকান!
স্প্যানিশ সংবাদমাধ্যমের খবর, বার্সেলোনায় তাঁদের নতুন জুতোর দোকান দ্রুত আত্মপ্রকাশ ঘটাতে চলেছে। যা দেখে অনেকে মনে করছেন, শেষপর্যন্ত জল্পনা থামিয়ে মেসিও হয়তো রয়েই যাবেন তাঁর প্রিয় ক্লাবে। ক্লাবের সঙ্গে মেসির চুক্তির মেয়াদ শেষ হচ্ছে আগামী বছর। সুয়ারেজের সঙ্গে সদ্য নতুন চুক্তি করেছে বার্সা। ২০২১ সাল পর্যন্ত উরুগুয়ে তারকা ক্যাম্প ন্যু ছেড়ে অন্য কোথাও যাচ্ছেন না। ফলে আন্তোনেল্লা-সোফিয়া জুটির এই নতুন ব্যবসা নিঃসন্দেহে সফল হতে চলেছে।
এতো পর্যন্ত ঠিকই রয়েছে। কিন্তু বুধবার ঘরের মাঠে দুর্দান্ত য়ুভেন্তাসের রক্ষণের দুর্ভেদ্য জঙ্গল ভেঙে কি আবারও স্বপ্নের ফুটবল উপহার দিতে পারবেন লিওনেল মেসিরা, তা নিয়ে প্রশ্ন থেকেই যাচ্ছে। সোজাসাপটা অঙ্ক বলছে, ফিরতি লেগে ৪-০ গোলে না জিতলে এবারের মতো চ্যাম্পিয়ন্স লিগ থেকে বিদায় নিশ্চিত বার্সেলোনার। মঙ্গলবার ক্যাম্প ন্যু’তে মেসিদের চূড়ান্ত অনুশীলনের হাসিখুশি মেজাজ দেখে চমকে উঠেছেন ভক্তরাও। সাংবাদিক বৈঠকে ম্যানেজার লুইস এনরিকের গলাতেও শোনা গিয়েছে, আর একপ্রস্ত ম্যাজিক ফুটবল শো’র অঙ্গীকার। তিনি বলেছেন, ‘‘সমর্থকদের কাছে একটাই অনুরোধ করব, ম্যাচের ৮০ মিনিটের পর দয়া করে কেউ মাঠ ছেড়ে বেরনোর ঝুঁকি নেবেন না। তাহলে হয়তো ফুটবলের সেরা ম্যাজিক দেখা থেকে বঞ্চিত হতে পারেন!’’
এক মাস আগে ক্যাম্প ন্যু’তে এমনই পরিস্থিতির মধ্যে দাঁড়িয়ে অলৌকিক ফুটবল খেলেছিল বার্সেলোনা। এনরিকে বলেছেন, ‘‘ফুটবলাররা শেষ বাঁশি বাজার আগের মুহূর্ত পর্যন্ত লড়াই করবে। ম্যাচ শেষ হওয়ার পাঁচ মিনিট আগে বার্সেলোনা তিন গোল করার ক্ষমতা রাখে। কে বলতে পারেন, সেই ছবি আবারও ফিরবে না।’’
আজকের ম্যাচ: বার্সেলোনা বনাম য়ুভেন্তাস, টেন ওয়ান এইচডি (রাত ১২.১৫ থেকে)।